Ritratt: Uffiċċju Dr Josianne Cutajar, MEP .td_uid_2_60414766732d7_rand.td-a-rec-img{text-align:left}.td_uid_2_60414766732d7_rand.td-a-rec-img img{margin:0 auto 0 0} Għadni kif sirt firmatarja fil-Koalizzjoni għall-Futur tat-Turiżmu. Il-Koalizzjoni qed issawwar viżjoni għas-settur turistiku, u diġà stabbiliet 13-il Prinċipju Gwida sabiex ikun żgurat li l-industrija tiżviluppa b'mod sostenibbli. Filwaqt li ġbidt l-attenzjoni għall-isfidi li qed jiffaċċja s-settur turistiku llum, sħaqt li s-settur bħalissa jinsab f'salib it-toroq. Nistgħu jew immorru lura għas-sistema ta' qabel li kienet tpoġġi piż qawwi fuq il-komunitajiet u l-ekosistemi tagħna, jew inkella nagħżlu mudell turistiku differenti li jġib lura l-bilanċ bejn il-viżitaturi, il-komunità u n-natura. Meta jitmexxa b'mod xieraq, it-turiżmu joħloq opportunitajiet fejn qabel ma kienx hemm, jindokra r-riżorsi naturali u jtejjeb il-livell tal-għixien. Jekk inqiegħdu l-ħtiġijiet tal-komunità fiċ-ċentru tal-viżjoni tagħna, nistgħu nibnu t-turiżmu mill-ġdid bħala forza għall-ġid tas-soċjetajiet tagħna. Il-Koalizzjoni għall-Futur tat-Turiżmu tagħtina opportunità tajba biex nersqu flimkien ħalli nibnu b'mod aħjar u ningħaqdu lejn viżjoni komuni, u dan permezz ta' saħħa fl-għaqda, fid-diversità ta' rappreżentanza, u fi spirtu innovattiv ta' kollaborazzjoni. Imwaqqfa f'Ġunju tal-2020, il-Koalizzjoni għall-Futur tat-Turiżmu hija sforz kollettiv sabiex titfassal direzzjoni aktar sostenibbli u innovattiva għas-settur turistiku. Il-Koalizzjoni hi magħmula minn sitt għaqdiet mhux governattivi, jiġifieri s-Center for Responsible Travel (CREST), id-Destination Stewardship Center, il-Green Destinations, Sustainable Travel International, Tourism Cares, flimkien ma' Travel Foundation. Qed nikkampanja sabiex l-industrija tat-turiżmu torjenta mill-ġdid il-mudelli ta' negozju tagħha billi tersaq lejn mudelli li jpoġġu l-komunitajiet lokali u l-ekosistemi tagħhom fiċ-ċentru tal-ġestjoni u l-iżvilupp tat-turiżmu. Neħtieġu b'urġenza ngħaddu mill-kliem għall-fatti sabiex inġibu s-sostenibilità fit-turiżmu. Nappoġġja l-idea ta' viżjoni olistika lejn it-tkabbir fis-settur, waħda li tiddefinixxi mill-ġdid il-mod ta' kif inkejlu s-suċċess fit-turiżmu. Fil-fehma tiegħi, l-iżvilupp tan-Negozji Żgħar u Medji, it-tqassim ġust tal-ġid, u t-tisħiħ ta' sistemi ta' proviżjoni sostenibbli fuq livell lokali jeħtieġ li jkunu l-mod ġdid ta' kif ninterpretaw is-suċċess fis-settur. Inħeġġeġ lin-negozji kollha fit-turiżmu, lid-destinazzjonijiet u atturi oħra fis-settur biex jadottaw il-prinċipji stabbiliti f'dan l-isforz lejn settur turistiku aktar sostenibbli, ġust u inklussiv. .td_uid_3_60414766734e1_rand.td-a-rec-img{text-align:left}.td_uid_3_60414766734e1_rand.td-a-rec-img img{margin:0 auto 0 0}